|  |  |  |
| --- | --- | --- |
| **Elem tartalma: A szinodális út** | | Kategória: előadás |
| Szerző(k): Kovácsik Antal | | Esemény: Találkozó |
| Kapcsolódó téma: szinodalitás | Kapcsolódó előadás: Egy szinodális egyházért | |
| Régió: Tisza | Település: Tiszaföldvár | Időpont: 2022.03. |

Kapcsolódó anyagok:

2022\_03\_szinodalitas\_egy\_szinodalis\_egyhazert\_foeloadas\_ossz\_talalkozo

2022\_03\_szinodalitas\_a szinodalis\_ut\_eloadas\_ti\_talalkozo

2022\_03\_szinodalitas\_20\_kerdes\_csoport\_ossz\_talalkozo

2022\_03\_szinodalitas\_vademecum\_egyeb\_ossz\_talalkozo

2022\_03\_szinodalitas\_melleklet\_talalkozo\_felepitesere\_egyeb\_ossz\_talalkozo

2022\_04\_szinodalitás\_VEIL\_ifjusagi\_szintezis\_dok\_ossz\_egyeb

Törzsanyag:

**Előadás – A szinodális út**

Azért vagyunk itt, hogy segítsük az egyházat, a hívő keresztények közösségét.

Mi az egyház? Milyen hatással van az emberiségre? Csak néhány példa a teljesség igénye nélkül:

* **(K)** a II. világháború alatt mintegy 700 000 - 850 000-re tehető az egyházi személyek által vagy egyházi intézményekben elbújtatott zsidók száma. Egyetlen másik szervezet sem volt képes annyi zsidót megmenteni Európa megszállt részein, mint a katolikus egyház. Többen ezért az életükkel fizettek (pl. Salkaházi Sára). Az emberségesség egyik fő menedéke és képviselője volt az egyház a világháború borzalmai között
* **(K)** A jelenlegi orosz-ukrán háborúban az egyházi segélyszervezetek az elsők között indítottak gyűjtéseket és programokat a menekültek és a háborútól szenvedő helyi lakosság megsegítésére.
* **(K)** Az egyház vezetői, köztük Ferenc pápa mindig a békét és méltányosságot sürgetik, a vatikáni diplomáciát a világ lelkiismereteként tartják számon sok országban.
* **(K)** Az egyházi szervezeteken keresztül nagyon sok segítség érkezik ma is a szegény országokba, például Afrikába, ahol éhezés, vízhiány és nyomor van. Itt Magyarországon is a hátrányos helyzetű településeken igyekeznek segíteni (pl. Szent Ferenc Szegényei Alapítvány)
* **(K)** A szerzetesrendek iskolákat, kórházakat, szociális intézményeket tartanak fenn olyan helyeken is, ahol erre az állam nem lenne képes
* **(K)** Számos olyan ember, köztük több olyan ismerősöm van, akik arról számoltak be, hogy lelkileg újjászülettek, amikor az Egyházon keresztül Jézussal találkozhattak (pl. Berezvai Viktor: „második születésnap” volt számára a 2017-es tiszás tábor;valószínűleg a jelenlévő kisebb testvérek közül is sokan hasonlókról tudnának beszámolni). Sokkal boldogabb lett az életük, mert tudják, miért élnek.
* Számos halálos beteg embernek az Egyház ad vigaszt, hogy elfogadják és méltósággal viseljék a halált, és reményt arra, hogy a halál után egy új, teljes élet kezdődik. Szentségekkel erősíti meg őket az Egyház, és ennek erejét magam is láthattam nagybátyámon, aki a lelki tartását megőrizve, reménnyel viselte a halálos betegséget, majd magát a halált.

Ez csak néhány példa a teljesség igénye nélkül. Ahhoz, hogy az Egyház tudja végezni a jövőben ezeket a feladatait, segítségre van szüksége. A ti segítségetekre is. Segítetek?

Miben lehet segíteni? Gondoljatok bele, hogy ha ilyen sokrétű tevékenységet végez az egyház, és egyszerre próbál meg a világban minden problémás területen segíteni, az szinte lehetetlen. Csak úgy lehetséges, ha

* **(K)** fel tudja ismerni, hogy hol van mindenképp szükség a segítségére, melyek azok a problémák, amik csak felszíniek, látszólagosak, és melyek azok, amik mélyek, igaziak
* és mozgósítani tudja a hívőket, vagy akár a nem hívőket is, hogy minél hatékonyabban segítsenek, minél több jót tehessenek.

**(K)** Ma ebben segíthetünk egy kicsit. Összegyűjthetjük, hogy mi a magunk életében mit tapasztalunk:

* Miben lehetne hatékonyabbá tenni az egyházat?
* Milyen problémák megoldásáért kellene az egyháznak többet tennie?
* Hogyan tudná megmozgatni a hívőket – vagy akár a nem hívőket is – valami nemes célért?
* Hogyan tudná az egyház elérni, hogy kevesebb legyen a szegénység, az igazságtalanság, a háború, a környezetszennyezés a világban vagy akár itt a környezetünkben, cserébe pedig több legyen a boldog ember?
* Miben segítenénk mi magunk?

Megoszthatjuk egymással a gondolatainkat a kiscsoportokban, és összegyűjthetjük a legfontosabb kérdéseket, ötleteket adhatunk a megoldásokra.

Ez az, amit a plakáton olvashattatok: a szinodalitás.

* A szinodalitás szó a zsinat szavunkból származik, amely szűkebb értelemben a keresztény főpapok gyűlését jelenti (ennyit a középszintű töriérettségin is tudni kell).
* Most viszont tágabb értelemben használjuk: az összes hívő, az Egyház összes tagjának „gyűlését” jelenti. Nem fizikai értelemben, hiszen nem lenne akkora stadion, ahol az ezerháromszász millió katolikus hívő elférne, hanem lelki értelemben. **(K)** **A szinodalitás egy elv, amely szerint az Egyházban a legsúlyosabb döntéseknek az összes hívő véleményének figyelembe vételével kell születnie**.
* A mai találkozón tehát elsősorban azért vagyunk itt, hogy elmondhassuk a véleményünket, és aztán azt továbbíthassuk az egyházmegye felé, amely más fiatalok véleményével együtt továbbítja még feljebb, végső soron Rómába.
* Nem nekünk kell meghozni a döntéseket, hanem az egyház vezetésének; de mi sokat tudunk segíteni nekik abban, hogy világos képet kapjanak a hívők helyzetéről, véleményéről, és így mindenki számára jó döntéseket tudjanak hozni. Ferenc pápa szerint ez az Egyház működésének útja a harmadik évezredben.

Hogyan fog ez zajlani a mai napon?

* **(K)** Most egy ima fog következni, amelyben felvetünk pár szempontot ahhoz, hogy meg tudd fogalmazni a véleményedet az Egyház tevékenységéről, fel tudd idézni a tapasztalataid. Gondolkozz el az ima alatt a kérdéseken, amiket kapsz, próbálj rájuk válaszokat adni (nem dolgozat, nem fogjuk értékelni, és sok jó válasz lehetséges, lényeg, hogy őszinte, szívből jövő válasz legyen)
* **(K)** Ezután következik a kiscsoport. Ez lesz a szinodalitás valódi tere: itt oszthatjuk meg egymással a gondolatainkat, problémáinkat és javító szándékú ötleteinket az egyházzal kapcsolatban. Ezt annyira komolyan veszi az egyházmegye, hogy meg is kértek bennünket: írjuk le a kiscsoportban felmerült legfontosabb gondolatokat, és juttassuk el nekik a találkozó végén. Ők aztán más közösségek gondolataival együtt ezt továbbítják majd Róma felé, a világegyház vezetéséhez.

**(K)** A Tiszamenti Régió egyébként kicsiben ugyanígy működik már évek óta („megelőzte a korát”): a fontos döntések előtt minden segítőt meghallgatunk, imádkozunk, és döntéseinket az ifjúsági lelkésszel és más egyházi vezetőkkel egységben hozzuk meg.

Fontos, hogy ez a szinodális út nem puszta „közvélemény-kutatás”. Nem az a kérdés, hogy mit gondolunk magunktól, hanem hogy a Szentlélek mire indít bennünket. Ne csak kritizáljunk, hanem próbáljunk meg segítő szándékkal építő javaslatokat megfogalmazni. Mi azt akarjuk, hogy az Egyház még jobban tehesse azt a sok jót, amit eddig tett.

Fontos, hogy érezzük: Jézus (és az Egyház) ránk is számít, hogy az isteni akarat teljesítésében mi is részesek lehessünk. Használjuk ki a mai napot, hogy merjünk egy még jobb Egyházat álmodni és megerősödhessünk a közös küldetésünkben.